Diari Oficial de la Generalitat Valenciana


Sumari del DOGV 7681, del 18-12-2015 (2015/10581)

RESOLUCIÓ de 15 de desembre de 2015, de la Direcció General de Funció Pública, per la qual s'aprova el Pla anual d'avaluació per a l'ascens en el sistema de carrera professional horitzontal l'any 2016.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7681

Data del DOGV
:   18-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/10652


Data del document
:   15-12-2015

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * funcionari
    * concurs administratiu
    * legislació
    * funció pública
    * prima salarial
    * carrera professional

RESOLUCIÓ de 15 de desembre de 2015, de la Direcció General de Funció Pública, per la qual s'aprova el Pla anual d'avaluació per a l'ascens en el sistema de carrera professional horitzontal l'any 2016. [2015/10877]  
I. El Decret 186/2014, del Consell, aprova el sistema de carrera professional horitzontal i l'avaluació de l'exercici, del personal funcionari de carrera de l'Administració de la Generalitat (d'ara en avant Decret 186/2014).  
  
II. La Comissió d'Interpretació, Vigilància i Estudi del II Conveni Col·lectiu (CIVE), mitjançant un acord de data 12 de novembre de 2014, s'adherix al que establix el Decret 186/2014, i també a les normes corresponents que el despleguen, de manera que inclou així el personal laboral fix de l'Administració de la Generalitat, en l'àmbit d'aplicació del sistema de carrera professional horitzontal d'esta.  
  
  
III. Tal com preveu el preàmbul del Decret 186/2014, l'avaluació de l'exercici passa a convertir-se en una eina essencial dins del model sense la presència de la qual és impossible reconéixer-lo i posar-lo en funcionament. La formació i actualització dels coneixements, la implicació amb els objectius i fins de l'Administració pública, seran una exigència per a les empleades i els empleats públics i són objecte d'avaluació, anàlisi i valoració.  
Les referides àrees de valoració esmentades estan previstes en els articles 12 i 13 del Decret 186/2014 i, durant el període d'implantació transitòria del sistema, cada una d'estes àrees se n'aniran incorporant progressivament fins a aconseguir la plenitud del mateix.  
  
IV. Per eixe motiu, la disposició transitòria quinta del Decret 186/2014, preveu que el desplegament i implantació de les àrees de valoració previstes en els articles 12 i 13 del Decret 186/2014 es realitze de forma gradual fins a la implantació completa del sistema, així com que, anualment, s'aprove el pla d'avaluació per a l'any següent, en el qual es determinaran les àrees que es valoraran per a poder accedir, si és el cas, al grau de desenrotllament professional (GDP) superior en el sistema de carrera professional horitzontal.  
  
En conseqüència amb l'anterior, en exercici de les competències atribuïdes pel Decret 186/2014, i havent sigut objecte de negociació amb les organitzacions sindicals representades en la Mesa Sectorial de Funció Pública i CIVE en les reunions celebrades el dia 9 de novembre de 2015, resolc:  
  
Primer  
Aprovar el Pla anual d'avaluació per a la progressió en el sistema de carrera professional horitzontal l'any 2016.  
  
Segon  
Les àrees que seran objecte de valoració l'any 2016 seran les següents:  
a) Per als subgrups A1 i A2 i el grup B, les àrees D (Desenrotllament de coneixements) i E (Transferència de coneixements), previstes en els apartats 4 i 5 de l'article 12 del Decret 186/2014.  
b) Per als subgrups C1 i C2 i agrupacions professionals funcionarials, l'àrea D (Desenrotllament i transferència de coneixements), prevista en l'apartat 4 de l'article 13 del Decret 186/2014.  
  
Tercer. Puntuació exigida per a la progressió en el sistema  
1. L'Ordre 2/2015, de 3 de desembre, de la Conselleria de Justícia, Administració Pública, Reformes Democràtiques i Llibertats Públiques, per la qual es desenvolupa el sistema d'avaluació de l'exercici, així com l'accés i el procediment de progressió dins del sistema de carrera professional horitzontal del personal empleat públic de caràcter fix de l'Administració de la Generalitat, en els articles 11 i 12, establix l'equivalència en nombre d'hores, de la puntuació assignada a cada una de les àrees susceptibles de valoració previstes en l'apartat anterior.  
  
2. La puntuació exigible en les àrees esmentades l'any 2016, per a accedir al següent GDP, serà la següent:  
2.1. Per a la progressió al GDP I i II en els subgrups A1 i A2 i el grup B, 20 punts.  
2.2. Per a la progressió al GDP III i IV en els subgrups A1 i A2 i el grup B, 22 punts.  
2.3. Per als subgrups C1 i C2 i agrupacions professionals funcionarials, 16 punts.  
3. Al temps de permanència necessari per a l'ascens de GDP se li descomptarà el romanent reconegut a cada persona en la resolució d'enquadrament inicial en el sistema. Després d'haver-se determinat el temps que falta per a poder ascendir de GDP, la puntuació concreta exigible, de conformitat amb l'apartat anterior, haurà d'ajustar-se de forma proporcional al període esmentat.  
Les hores de formació rebudes o impartides durant este temps de romanent es podran aplicar per a obtindre la puntuació necessària en cada cas, sempre que no hagen servit per a fer efectiu l'accés inicial al sistema.  
  
Quart. Pla anual d'avaluació per a l'ascens en el sistema de carrera professional horitzontal l'any 2015  
No havent sigut resoltes en data de hui les sol·licituds de progressió en el sistema corresponents a l'any 2015, serà aplicable per a la resolució d'estes la puntuació que consta en l'apartat 2 de la present resolució, que substituïx la prevista en la Resolució 22 de desembre de 2014, per a l'any 2015, de la Direcció General de Recursos Humans (DOCV 7429, 23.12.2014), per ser més favorable als interessos de les persones sol·licitants i per homogeneïtat de tracte amb el que s'ha previst per a l'any 2016.  
  
València, 15 de desembre de 2015.- La directora general de Funció Pública: Eva Coscollá Grau.